Приложение № 1

към чл. 7, ал. 1, т. 1

РЕПУБЛИКА БЪЛГАРИЯ

МИНИСТЕРСТВО НА ЗЕМЕДЕЛИЕТО, ХРАНИТЕ И ГОРИТЕ

**Заявление-спецификация за вписване на наименование за произход или географско указание в Европейския регистър на защитените наименования за произход и защитените географски указания**

**1.1. Данни за заявителя**

Име на представителя на групата от производители:

Наименование на групата от производители:

Седалище и адрес на управление на групата от производители или адрес на представителя в случай на гражданско дружество:

**1.2. Данни за заявителя, когато е единствен производител**

Име на производителя: ТПК „МИХАЛКОВО“

Седалище и адрес на управление/местожителство и постоянен адрес: с. Михалково, oбласт Смолян, oбщина Девин

Пощенски код: 4820

Телефон: факс: 0889 393073

Електронен адрес: tpk@mihalkovo.com

**2. Предмет на заявлението**

2.1. Моля посочете дали желаете:

 □ вписване на защитено географско указание

 х вписване на защитено наименование за произход

**3. Продуктова спецификация**

**3.1. Наименование на продукта: „НАТУРАЛНА МИНЕРАЛНА ВОДА МИХАЛКОВО – ЕСТЕСТВЕНО ГАЗИРАНА“/ „НАТУРАЛНА МИНЕРАЛНА ВОДА МИХАЛКОВО - ГАЗИРАНА“**

**“NATURALNA MINERALNA VODA MIHALKOVO – ESTESTVENO GAZIRANA”/ “NATURALNA MINERALNA VODA MIHALKOVO – GAZIRANA”**

**3.2. Вид на продукта** в съответствие с позицията и кода от Комбинираната номенклатура, посочени в чл. 6, параграф 1 от Регламент (ЕС) 2024/1143 на Европейския парламент и на Съвета от 11 април 2024 година относно географските означения за вина, спиртни напитки и селскостопански продукти, както и за храните с традиционно специфичен характер и незадължителните термини за качество за селскостопанските продукти, за изменение на регламенти (ЕС) № 1308/2013, (ЕС) 2019/787 и (ЕС) 2019/1753 и за отмяна на Регламент (ЕС) № 1151/2012.

Код по Комбинираната номенклатура за минерална вода - 220110

**3.3. Фуражи (за продукти от животински произход) и суровини (за преработени продукти).**

Моля представете информация в съответствие с т. 3.2. от Единния документ.

Продължете на отделен лист, ако е необходимо.

**3.4. Опишете основните характеристики на продукта**

Описание: „Натурална минерална вода Михалково – естествено газирана“/ „Натурална минерална вода Михалково – газирана“ извира от 70 метра дълбочина с температура 24 – 25℃ в екологично чист район в Западните Родопи. Приятният вкус на водата и характерните ѝ свойства се дължат на минералите, през които тя преминава по пътя си към земната повърхност, в съчетание с естественото съдържание на въглероден диоксид. Водата се определя като високо минерализирана, хипотермална, въглекисела, хидрокарбонатна, калциево-натриева и силициева вода, съдържаща флуорид и въглероден диоксид.

Добива се в находище на минерална вода „Михалково“, с. Михалково, община Девин, област Смолян от две водовземни съоръжения - сондаж № 1аВП и сондаж № 1ВКП.

Цвят: безцветна

Вкус: без специфичен привкус

Микробиологични, химични и радиологични показатели:

Допълнително описание, което желаете да прибавите:

Минерален състав

|  |  |  |  |
| --- | --- | --- | --- |
| Аниони | mg/l | Катиони | mg/l |
| F | 3.02 | Na | 408.75 |
| Cl | 52.05 | K | 33.32 |
| SO4 | 293.81 | Ca | 233.47 |
| HCO3 | 1733.00 | Mg | 44.38 |

|  |  |
| --- | --- |
| Обща минерализация | 2885 mg/l |
| Електропроводимост | 2980 µs/cm |
| Въглероден диоксид | 1166 |
| pH | 6.19 |

Дадените стойности са променливи и могат да варират (±15%) в рамките на допустимите естествени колебания.

Микробиологичните и радиологичните показатели са в съответствие с нормативните изисквания и приемливите стойности за натурални минерални води.

**3.5. Метод на производство**

Опишете всеки етап от метода на производство, включително местни и традиционни умения – място на производство, преработка и т. н.

Цялостното производство по бутилирането на тази вода се извършва в границите на определената географска област.

**Етап 1 – Добиване** – Естествено газираната минерална вода се добива от сондажи № 1ВКП и № 1аВП на находище на минерална вода „Михалково“, с. Михалково, община Девин, област Смолян, с температура 24 – 25℃, като се събира в един общ резервоар №1.

**Етап 2 – Филтриране** – След изпомпване на водата от резервоара, същата се филтрира с механичен филтър, охлажда се, събира се в резервоар № 2 с обем 200 куб.м и резервоар № 3 с обем 80 куб.м, където се охлажда допълнително.

Поради по-високото естествено съдържание на арсен в минералната вода, същата се подлага на обработка чрез преминаването ѝ през два последователно разположени съда, запълнени с адсорбент, през който водата се филтрира с цел отделяне на арсена. Филтърният материал е синтетичен железен (III) хидрооксид оксид (оксихидрооксид) – FeOOH, който съответства на БДС EN 15029:2012 „Продукти, използвани при пречистване на води за питейни нужди. Железен (III) хидрооксид оксид“. Чрез посочената обработка количеството на арсена във водата се редуцира по нормативно изискуемата стойност за натурални минерални води.

Така обработената вода се подава чрез тръбопровод към цеховете за бутилиране.

**Етап 3 – Бутилиране** – Една част от получената обработена /филтрирана/ охладена вода се бутилира директно, а останалата част се догазира с въглероден диоксид, добит от друг водоизточник на минерална вода, след което се бутилира и затваря с капачки. Затворените бутилки се етикетират с художествено оформен етикет, маркират се с партиден номер и минимален срок на годност. Бутилките се поставят в съответната транспортна опаковка, която е придружена с логистичен етикет, който позволява да се идентифицират логистични единици уникално и еднозначно, с цел проследяване във веригата на доставки.

Следва съхранение и експедиция.

**3.6. Начин на опаковане и етикетиране** – подробности по вида на опаковане, размери и вид опаковка. Изисквания към данните, които се включват в етикетите:

„Натурална минерална вода Михалково – естествено газирана“/ „Натурална минерална вода Михалково – газирана“ се разфасова в бутилки – стъклени и РЕТ, в различни обеми – от 0,300 л до 1,500 л. Върху бутилката се поставя етикет, отговарящ на нормативните изисквания. Затварят се с пластмасова капачка за РЕТ бутилка и капачка тип „кроненкорка“ за стъклена бутилка.

**3.7. Описание на границите на географската област** – очертаване на географската област на производство на административен или географски принцип – специфични природно-климатични условия:

Минералните извори се намират на около 2 км в източна посока от с. Михалково, община Девин, област Смолян, по пътя за с. Чуреково, в местността „Банята“ покрай р. Чурековска, където е разположено и предприятието, в което се бутилира водата.

**3.7.1. Посочете характеристиките на определената географска област, които я отличават от съседните географски области** (попълва се само когато заявителят е единствен производител):

Формираща среда на минералната вода на находище „Михалково“ е пукнатинно-карстова водонапорна система в Михалковското понижение на Рило-Родопския масив. Колектор на минералната вода са мраморите и гнайсите, залягащи на дълбочина от 60 до повече от 500 метра под земната повърхност. Подхранването на минералната вода е с атмосферно-инфилтрационен произход и е за сметка на валежите. Сравнително мекият климат в района гарантира достатъчни валежи и бавно просмукване в земните недра, което позволява на водата да се обогатява с минерали. Извирайки на повърхността, водата преминава през различни пластове от скали, мрамори, гнайси и почви, поглъщайки въглероден диоксид по естествен път, който навлиза във водата в резултат на геоложкия процес, протичащ в подземните пластове. Тази естествена карбонизация придава на водата газирания ѝ характер.

**3.8. Доказателства, че продуктът или храната произхожда от посочената географска област:**

**а) Производството се извършва в посочената географска област**

Тази естествено газирана минерална вода се добива от сондажи № 1ВКП и № 1аВП на находището на минерална вода до с. Михалково. Произходът ѝ се гарантира от географската принадлежност на бутилиращата фабрика в посочената географска област.

Натурална минерална вода „Михалково“ е включена в Списъците на натуралните минерални води, официално признати от държавите членки на Европейския съюз и Европейското икономическо пространство, които се публикуват от Европейската комисия в Официалния вестник на Европейския съюз.

**3.9. Обяснение на връзката между притежаваните характеристики на продукта или храната и географската област, включваща природни и човешки фактори:**

Характерните особености на минералната вода се определят от местните геоложки и хидрогеоложки условия, които влияят върху нейните свойства. Находището на естествено газираната минерална вода се намира в Михалковското понижение, което е изградено от скалите на Рупчанската група. Тя включва Въчанска пъстра свита, представена от биотитови гнайси с прослойки от амфиболови, мусковитови и двуслюдени гнайси, мрамори и амфиболити с докамбрийска възраст. Тези скални породи действат като естествени филтри и едновременно с това обогатяват водата с множество минерали. Въглеродният диоксид в този район играе ключова роля в процеса на обогатяване на водата с минерали, което води до високата ѝ обща минерализация. Тази вода е единствената бутилирана вода в страната с високо съдържание на разтворени минерални вещества и наличие на естествен въглероден диоксид, който подпомага разтварянето на минералите и увеличава общата минерализация на водата. Естествено газираната минерална вода се определя като богата на калций, сулфати и хидрогенкарбонати. Минералната вода извира на700 м надморска височина и от сондажната тръба постъпва директно в цеха за бутилиране на фабриката, която е изградена в екологично чист район. Водата извира от сърцето на Родопите ине съдържа никакви антропогенни замърсителикато пестициди, хербициди, феноли и др.

Климатичните условия влияят върху притока и филтрацията на дъждовната вода, която е основният източник на подземните води. Климатът в местността е сравнително мек – преходно-континентален, с нископланински характер, гарантиращ достатъчни валежи, които осигуряват постоянен приток на вода в находището. Зимата е умерено студена, лятото е много топло, а есента е продължителна, слънчева, по-топла от пролетта. Средните валежи през м. януари са около 41 мм и през м. юли – около 44 мм. Най-изразени са валежите през  м. май - 90 мм. Тези условия позволяват непрекъснато възстановяване на запасите от подземни води и осигуряват стабилното им качество и минерализация.

**3.10. Други характеристики** – добро име, качество, известност или друга характеристика на земеделския продукт или храна, които могат да се отдадат на този географски произход:

Естествено газираната минерална вода „Михалково“ е известна от около 90 години. Минералният извор е открит случайно през 1936 г. при разчистване коритото на р. Чурековска. Дебитът на главния извор е бил 1,35 л/сек, а температурата - около 24 - 25°С, с обилно отделящ се газ (въглероден диоксид).

През 1942 г. е направена първа копка, шахта и основен анализ на водата, от който става ясно, че тази вода е силно газирана, въглекисела, с висока минерализация и изключително ценен физико-химичен състав.

През есента на 1956 г. в дъсчена барака се напълва ръчно първа­та бутилка от водата, която става експо­нат на Пловдивския панаир.

Село Михалково през 1963 г. е обявено за балнеолечебен курорт от местно значение със заповед на министъра на народното здраве и социалните грижи.

През 1970 г. е открита нова фабрика, чието управление през 1990 г. е регистрирано като Трудово-производителна кооперация (ТПК) „Михалково“. Сега кооперацията концен­трира своята дейност изцяло върху добиването и бутилира­нето на „Естествено газирана минерална вода „Михалково“ - вода с ценни съставки, показатели и свойства.

Естествено газираната натурална минерална вода „Михалково“ е включена в националния стандарт БДС 14947:1980 „Води натурални минерални питейни“ още от неговото създаване през 1980 г.

Тази вода също така е била обект на закрила като географско означение по национален ред от 2000 г.

По повод на 60-годишния юбилей на предприятието през 2016 г. е изградена обществена чешма, от която тече естествено газирана минерална вода, привличаща стотици посетители и туристи, които могат да си налеят свободно от нея и да ѝ се насладят.

Тя е единствената естествено газирана минерална вода у нас, както и една от малкото минерални води в Европа, които се добиват в естествено газирано състояние. Между многото бутилирани минерални води в страната, тази вода е единствената с висока минерализация, която може да набави част от необходимите соли в организма. Естествената газировка също така ѝ придава много свежест и я прави подходяща за разреждане на различни напитки.

През 2017 г. специалисти водни сомелиери от Съюза на водните сомелиери в Германия оценява водата като „Необикновена вода с многопластова самоличност.“

През 2024 г. „Естествено газирана минерална вода „Михалково“ получи оценка от най-високо ниво в издадения ѝ сертификат - 97,54%  от Бюрото за сертификация по системата за Международен стандарт за храните.

**3.11. Моля, ако е приложена илюстрираща информация, отбележете: Да/Не**

Избройте приложените материали:

- публикации в печатни медии

- доклад за оценка на ресурсите на находище на минерална вода – изключителна държавна собственост - № 45 „Михалково“, област Смолян, община Девин, с. Михалково по приложение № 2 към чл. 14, т. 2 от Закона за водите

**3.12. Имало ли е важни технологични промени в спецификацията през последните години? Да/Не -** Не

Ако отговорът е „Да“, моля, пояснете накратко:

**3.13. Контролиращо лице** – име, адрес, тел., факс, ел. адрес:

„БЮРО ВЕРИТАС БЪЛГАРИЯ“ ЕООД

гр. Варна

ул. Бузлуджа № 7-9

Тел. 052 602 309

**3.14. Процедура/и за проследяемост на произхода на суровините и реализацията на готовия продукт съгласно чл. 20 от Регламент за изпълнение (ЕС) № 2025/26.**

Предприятието производител осъществява системен контрол върху качеството и безопасността на водата, в съответствие с действащата нормативна уредба.

Контролът включва регулярното вземане на проби от водоизточника, производствените процеси и крайния продукт, които се подлагат на анализ в акредитирани лаборатории. Изследванията обхващат микробиологични, физикохимични и радиологични показатели, с цел доказване на съответствие с изискванията за качество, чистота и стабилност на състава.

Резултатите от контролните дейности се документират и съхраняват в съответствие с приложимите нормативни изисквания, като част от системите за проследимост и управление на качеството.

Дата: Подпис: